CELEX: 32017R1399
Language: lv
Date: 2017-07-28 00:00:00
Title: Komisijas Regula (ES) 2017/1399 (2017. gada 28. jūlijs), ar ko attiecībā uz kālija poliaspartātu groza Eiropas Parlamenta un Padomes Regulas (EK) Nr. 1333/2008 II pielikumu un Komisijas Regulas (ES) Nr. 231/2012 pielikumu (Dokuments attiecas uz EEZ. )

29.7.2017   
               
               
                  LV
               
               
                  Eiropas Savienības Oficiālais Vēstnesis
               
               
                  L 199/8
               
            KOMISIJAS REGULA (ES) 2017/1399
      (2017. gada 28. jūlijs),
      ar ko attiecībā uz kālija poliaspartātu groza Eiropas Parlamenta un Padomes Regulas (EK) Nr. 1333/2008 II pielikumu un Komisijas Regulas (ES) Nr. 231/2012 pielikumu
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 14. pantu,
      ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
      tā kā:
      
                  (1)
               
               
                  Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
               
            
                  (2)
               
               
                  Tirgū var laist vienīgi tās pārtikas piedevas, kas ir iekļautas Regulas (EK) Nr. 1333/2008 II pielikumā ietvertajā Savienības sarakstā, un tās var lietot pārtikā, ievērojot minētajā pielikumā norādītos lietošanas nosacījumus.
               
            
                  (3)
               
               
                  Dažas pārtikas piedevas ir paredzētas īpašiem mērķiem konkrētās ar vīndarību saistītās darbībās un procesos. Šīs pārtikas piedevas būtu jālieto saskaņā ar Regulu (EK) Nr. 1333/2008 un īpašajiem attiecīgo Savienības tiesību aktu noteikumiem.
               
            
                  (4)
               
               
                  Īpašie noteikumi, ar ko atļauj piedevu lietojumu vīnā, ir noteikti Eiropas Parlamenta un Padomes Regulā (ES) Nr. 1308/2013 (3), Padomes Lēmumā 2006/232/EK (4), Komisijas Regulā (EK) Nr. 606/2009 (5) un to īstenošanas pasākumos.
               
            
                  (5)
               
               
                  Komisijas Regulā (ES) Nr. 231/2012 (6) noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
               
            
                  (6)
               
               
                  Savienības sarakstu un specifikācijas saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
               
            
                  (7)
               
               
                  2015. gada 24. februārī tika iesniegts pieteikums, kurā lūgts atļaut kālija poliaspartātu lietot par stabilizētāju vīnā. Pieteikumu darīja pieejamu dalībvalstīm saskaņā ar Regulas (EK) Nr. 1331/2008 4. pantu.
               
            
                  (8)
               
               
                  Eiropas Pārtikas nekaitīguma iestāde izvērtēja kālija poliaspartāta kā pārtikas piedevas nekaitīgumu un 2016. gada 9. marta atzinumā (7) secināja, ka ierosinātais lietojums vīnā nerada bažas par kaitīgumu, ja minētās vielas maksimālais lietošanas daudzums ir 300 mg/L un tipiskie līmeņi ir diapazonā no 100 līdz 200 mg/L.
               
            
                  (9)
               
               
                  Kālija poliaspartāts darbojas kā stabilizētājs pret tartrāta kristālu nogulsnēšanos vīnā (sarkanvīnā, sārtvīnā un baltvīnā). Tas veicina vīna kvalitātes un stabilitātes saglabāšanu, un tā lietošana neietekmē vīna organoleptiskās īpašības. Tādēļ ir lietderīgi iekļaut kālija poliaspartātu Savienības atļauto pārtikas piedevu sarakstā un piešķirt šai piedevai E numuru E 456, lai īpašajos attiecīgo Savienības tiesību aktu noteikumos varētu paredzēt atļauju piešķiršanu šai piedevai kā stabilizētājam vīnā.
               
            
                  (10)
               
               
                  Kad kālija poliaspartātu (E 456) pirmo reizi iekļauj Regulas (EK) Nr. 1333/2008 II pielikumā noteiktajā Savienības atļauto pārtikas piedevu sarakstā, Regulā (ES) Nr. 231/2012 būtu jāiekļauj šīs pārtikas piedevas specifikācijas.
               
            
                  (11)
               
               
                  Tādēļ Regula (EK) Nr. 1333/2008 un Regula (ES) Nr. 231/2012 būtu attiecīgi jāgroza.
               
            
                  (12)
               
               
                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
               
            IR PIEŅĒMUSI ŠO REGULU.
      1. pants
      Regulas (EK) Nr. 1333/2008 II pielikumu groza saskaņā ar šīs regulas I pielikumu.
      2. pants
      Regulas (ES) Nr. 231/2012 pielikumu groza saskaņā ar šīs regulas II pielikumu.
      3. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      
         Šī regula uzliek saistības kopumā un ir tieši piemērojama visās dalībvalstīs.
         Briselē, 2017. gada 28. jūlijā
         
            
               Komisijas vārdā –
            
            
               priekšsēdētājs
            
            Jean-Claude JUNCKER
         
      
      
         (1)  OV L 354, 31.12.2008., 16. lpp.
      
      
         (2)  OV L 354, 31.12.2008., 1. lpp.
      
      
         (3)  Eiropas Parlamenta un Padomes 2013. gada 17. decembra Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
      
         (4)  Padomes 2005. gada 20. decembra Lēmums 2006/232/EK, lai noslēgtu Nolīgumu starp Eiropas Kopienu un Amerikas Savienotajām Valstīm par vīna tirdzniecību (OV L 87, 24.3.2006., 1. lpp.).
      
         (5)  Komisijas 2009. gada 10. jūlija Regula (EK) Nr. 606/2009, ar ko nosaka konkrētus sīki izstrādātus Padomes Regulas (EK) Nr. 479/2008 īstenošanas noteikumus attiecībā uz vīnkopības produktu kategorijām, vīndarības metodēm un piemērojamiem ierobežojumiem (OV L 193, 24.7.2009., 1. lpp.).
      
         (6)  Komisijas 2012. gada 9. marta Regula (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).
      
         (7)  EFSA Journal, 2016, 14(3):4435.
      
         I PIELIKUMS
         Regulas (EK) Nr. 1333/2008 II pielikuma B daļas 3. punktā “Pārtikas piedevas, kas nav krāsvielas vai saldinātāji” pēc ieraksta par pārtikas piedevu E 452 iekļauj šādu jaunu ierakstu:
         
            
                        “E 456
                     
                     
                        Kālija poliaspartāts”
                     
                  
      
      
         II PIELIKUMS
         Regulas (ES) Nr. 231/2012 pielikumā pēc ieraksta par pārtikas piedevu E 452(iv) iekļauj šādu jaunu ierakstu:
         
            
                        
                           “E 456 KĀLIJA POLIASPARTĀTS
                        
                     
                  
                        
                           Sinonīmi
                        
                     
                  
                        Definīcija
                     
                     
                        Kālija poliaspartāts ir poliasparagīnskābes kālija sāls, ko iegūst no L-asparagīnskābes un kālija hidroksīda. Termiskais process pārveido asparagīnskābi par polisukcinimīdu, kas ir nešķīstošs. Polisukcinimīdu apstrādā ar kālija hidroksīdu, nodrošinot gredzena atvēršanos un vienību polimerizāciju. Pēdējais solis ir žāvēšana ar izsmidzināšanu, un šī posma noslēgumā rodas gaiši dzeltenbrūns pulveris
                     
                  
                        
                           CAS numurs
                     
                     
                        64723-18-8
                     
                  
                        Ķīmiskais nosaukums
                     
                     
                        L-asparagīnskābe, homopolimērs, kālija sāls
                     
                  
                        Ķīmiskā formula
                     
                     
                        [C4H4NO3K]n
                        
                     
                  
                        Vidējā molekulmasa
                     
                     
                        Aptuveni 5 300  g/mol
                     
                  
                        Pamatviela
                     
                     
                        Ne mazāk kā 98 % sausnas masas
                     
                  
                        Daļiņu izmērs
                     
                     
                        Ne mazāks par 45 μm (ne vairāk kā 1 % no masas ir daļiņas, kas mazākas par 45 μm)
                     
                  
                        
                           Apraksts
                        
                     
                     
                        Gaiši brūns pulveris bez smaržas
                     
                  
                        
                           Identifikācija
                        
                     
                  
                        Šķīdība
                     
                     
                        Ļoti labi šķīstošs ūdenī un vāji šķīstošs organiskajos šķīdinātājos
                     
                  
                        pH
                     
                     
                        7,5–8,5 (40 % ūdens šķīdums)
                     
                  
                        
                           Tīrība
                        
                     
                  
                        Aizvietošanas pakāpe
                     
                     
                        Ne mazāk kā 91,5 % sausnas masas
                     
                  
                        Zudums žāvēšanā
                     
                     
                        Ne vairāk kā 11 % (105 °C, 12 h)
                     
                  
                        Kālija hidroksīds
                     
                     
                        Ne vairāk kā 2 %
                     
                  
                        Asparagīnskābe
                     
                     
                        Ne vairāk kā 1 %
                     
                  
                        Citi piemaisījumi
                     
                     
                        Ne vairāk kā 0,1 %
                     
                  
                        Arsēns
                     
                     
                        Ne vairāk kā 2,5 mg/kg
                     
                  
                        Svins
                     
                     
                        Ne vairāk kā 1,5 mg/kg
                     
                  
                        Dzīvsudrabs
                     
                     
                        Ne vairāk kā 0,5 mg/kg
                     
                  
                        Kadmijs
                     
                     
                        Ne vairāk kā 0,1 mg/kg”